Anni Matthiesen (V), 2013-05-02:
Tak for det.
Lovforslaget, L 213, som vi behandler her i dag i Folketingssalen, er en ændring til loven om ungdomsuddannelse for unge med særlige behov, en lov, som faktisk blev vedtaget helt tilbage i 2007.
Den særligt tilrettelagte ungdomsuddannelse, som man også kalder for STU i daglig tale, har faktisk fungeret rigtig godt i mange kommuner.
Men der har også været nogle forskellige knaster og nogle forskellige ting, som det har været nødvendigt at tilpasse, og det er så det, man har taget fat på her i selve revisionsarbejdet.
Vi har i Venstre i selve revisionsarbejdet lagt rigtig stor vægt på flere forskellige punkter.
Det er punkter, som bl.a. både har skullet sikre de unge med særlige behov en bedre visitering og et bedre uddannelsesforløb.
Vi har i Venstre derfor også valgt at gå foran og har fået udarbejdet en fælles stemmeaftale mellem regeringen og Venstre, og den har Dansk Folkeparti og De Konservative også tilsluttet sig.
Således har vi sikret vores indflydelse på bemærkningerne til lovforslaget, men også på selve udmøntningen af loven.
Der skal derudover ses nærmere på også at give kommunerne nogle bedre økonomiske værktøjer, så tingene ikke løber løbsk for kommunerne på det her område.
Desuden sikres det, at unge med særlige behov får en endnu bedre mulighed for, at uddannelsen tilpasses netop deres behov, og at den enkelte unge dermed forhåbentlig jo også får et endnu større udbytte af uddannelsen.
Der har desværre gennem de senere år været eksempler på, at der er unge mennesker, som er blevet tilbudt en STU-plads, også selv om det måske har været et ungt menneske, som faktisk måske godt har kunnet klare en ganske almindelig ungdomsuddannelse, eventuelt med nogle særlige hjælpeforanstaltninger.
Unge mennesker, som kan klare en almindelig ungdomsuddannelse, skal ikke placeres på STU.
Vi tror nu på, at en bedre visitering til STU samt et øget fokus på inklusion i de ordinære ungdomsuddannelser vil være med til sammenlagt at bidrage til, at STU-pladserne anvendes til de rette.
Samtidig har man i den netop indgåede kontanthjælpsreform sikret, at unge på STU, som får hjælp, alene skal stå til rådighed for uddannelse og ikke stå til rådighed for job.
STU-eleverne tvinges heller ikke fremadrettet til at skulle anvende deres børneopsparing, inden de kan modtage kontanthjælpen.
Vi har rigtig mange unge mennesker, som via en særligt tilrettelagt ungdomsuddannelse kan hjælpes godt på vej til at komme til at deltage aktivt på arbejdsmarkedet.
Det er derfor vigtigt, at alle unge får en uddannelse, der svarer til deres evner, og dermed får muligheden for at udvikle deres personlige, sociale og faglige kompetencer til en så selvstændig og aktiv deltagelse i voksenlivet som muligt.
Den særligt tilrettelagte ungdomsuddannelse skal altså helst udgøre en ny start i den unges liv, hvor muligheder og færdigheder bliver afprøvet og giver de her unge mennesker et springbræt og et godt fundament til voksentilværelsen.
I Venstre mener vi, at man med den her revision af loven for den særligt tilrettelagte ungdomsuddannelse har taget et skridt i den rigtige retning.
Vi har dog også i selve stemmeaftalen sikret, at man vil følge selve STU-uddannelsen, og at man igen om 4 år vil se den efter i sømmene for at se, om der stadig væk kan være nogle enkelte knaster og nogle enkelte ting, som skal rettes til.
Det er nemlig vigtigt, at alle unge får muligheden for at bruge deres fulde potentiale og for at få et godt voksenliv.
Derfor håber vi med revisionen her, at endnu flere unge får en uddannelse, der svarer til deres evner, og eventuelt hjælpes på vej til at kunne deltage aktivt på arbejdsmarkedet til gavn for dem selv, men så sandelig også til gavn for det danske samfund.
Derfor kan Venstre også støtte forslaget.